  Анжелика Тихонова корреспондент Выль дышетскон аре Удмуртиын 400 пала пиналъёс агроклассъёсы мынозы. Соос понна 29 агроклассъёс усьтӥськозы. Со сярысь элькунысь гурт возёсъя но сиён-юонъя министерстволэн пресс-службаез ивортэ. Удмуртиысь гурт возёсъя министерстволэн дышетонъя ӵектосэз борды эшшо 14 ёросъёс итӥськизы. Озьы Ува ёросын гурт возёс ужен 47 дышетскисьёс тодматскозы, Сарапул, Глаз ёросъёсын – 40 дышетскисьёс, Дэри, Пичи Пурга, Шаркан, Алнаш ёросъёсын – 30-лэсь ятыр пиналъёс. Агроклассъёсы мынӥсьёс пӧлысь 365-ез гуртын вордӥськем но улӥсь пиналъёс луо Тросаз школаосын урокъёсты гурт возёсъёсын кивалтӥсьёс но валтӥсь ӧнерчиос нуозы.  Агроклассъёсы мынӥсьёс понна выль дышетскон ар 2-тӥ куарусёнэ кутскоз. Соослы ӟеч кылъёссэ Удмуртиысь кивалтэтлэн тӧроезлэн воштӥсезз - гурт возёсъя но сиён-юонъя министр Ольга Абрамова вералоз. Тодэ вайытом, «Кадры для АПК – со школьной скамьи» дышетонъя ӵектосэз элькунысь гурт возёсъя но сиён-юонъя министерство 2019-тӥ арысен улонэ пыӵатыны кутскиз. Кылем дышетскон аре агроклассъёс элькунысьтымы ньыль школаосын ужазы, куинез соос пӧлысь ёросъёсын вал, одӥгез – Ижкарын. Гурт возёс ӧнеръёсын 101 пиналъёс тодматскизы.  Тегъёс: Дышетон Ижкар Удмуртия гуртвозёс пиналъёс  